Document ID: 32004D0653

KOMMISSIONENS BESLUTNING
af 16. september 2004
om ændring af beslutning 2001/376/EF for så vidt angår forsendelse fra Portugal af kød- og benmel fra pattedyr og dermed forbundne produkter
(meddelt under nummer K(2004) 3463)
(EØS-relevant tekst)
(2004/653/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
ud fra følgende betragtninger:
(1)
Kommissionens beslutning 2001/376/EF af 18. april 2001 om foranstaltninger som følge af forekomsten af bovin spongiform encephalopati i Portugal og om en databaseret eksportordning (3) indeholder en række bestemmelser om beskyttelse mod bovin spongiform encephalopati (BSE) på grund af udbrud af denne sygdom i Portugal.
(2)
Ved beslutningen fastsættes der særlige bestemmelser som følge af forekomsten af BSE i Portugal, herunder et forbud mod forsendelse af kødmel, benmel og kød- og benmel fra pattedyr samt foder og kunstgødning, der indeholder sådanne produkter (»kød- og benmel og dermed forbundne produkter«) fra denne medlemsstat til andre medlemsstater eller til tredjelande.
(3)
Ifølge beslutning 2001/376/EF kan Portugal dog under visse betingelser tillade forsendelse af kød- og benmel og dermed forbundne produkter til andre medlemsstater, der har givet deres tilladelse hertil.
(4)
I Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (4) fastsættes betingelserne for kategorisering, indsamling, transport, bortskaffelse, forarbejdning, anvendelse og midlertidig opbevaring af animalske biprodukter. I henhold til denne forordning skal kød- og benmel og dermed forbundne produkter, der indeholder materiale fra dyr, der er mistænkt for at have, eller som bevisligt har, BSE, eller fra dyr, som er slået ned i forbindelse med en BSE-udryddelsesforanstaltning, bortskaffes som affald ved forbrænding eller medforbrænding i et godkendt forbrændings- eller medforbrændingsanlæg.
(5)
Portugal har ikke tilstrækkelig kapacitet til at forbrænde eller medforbrænde kød- og benmel og dermed forbundne produkter fra dyr, der er mistænkt for at have, eller som bevisligt har, BSE, eller fra dyr, som er slået ned i forbindelse med en BSE-udryddelsesforanstaltning. Ophobningen af lagre af sådant materiale vil kunne indebære en risiko for folke- og dyresundheden.
(6)
Det er nødvendigt at ændre betingelserne i beslutning 2001/376/EF for forsendelse af kød- og benmel og dermed forbundne produkter fra Portugal. Beslutningen bør derfor ændres i overensstemmelse hermed.
(7)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag II til beslutning 2001/376/EF ændres som angivet i bilaget til denne beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 16. september 2004.

Labels: 3
18
17
6